എന്താടാ സജി.... അഞ്ച് വര്ഷങ്ങള്ക്കുശേഷം ചാക്കോച്ചനും ജയസൂര്യയും ഒരുമിക്കുന്നു Kunchakko Boban Jayasurya എവര്ഗ്രീന് ചോക്ലേറ്റ് ഹീറോയെന്നും പക്വതയാര്ന്ന നടനെന്നും വിശേഷിപ്പിക്കാവുന്ന കുഞ്ചാക്കോ ബോബന്റെ പിറന്നാള് ദിനത്തില് മറ്റൊരു സന്തോഷം കൂടി പങ്കുവച്ചിരിക്കുകയാണ് മലയാളത്തിന്റെ മഹാനടന് മോഹന്ലാല്. അഞ്ചു വര്ഷങ്ങള്ക്കു ശേഷം കുഞ്ചാക്കോ ബോബനും ജയസൂര്യയും ഒരുമിക്കുന്ന എന്താടാ സജി എന്ന സിനിമയുടെ മോഷന് പോസ്റ്ററാണ് മോഹന്ലാല് ഫെയ്സ്ബുക്ക് പേജിലൂടെ ഷെയര് ചെയ്തത്. അതിനൊപ്പം ചാക്കോച്ചന് ജന്മദിനാശംസയും മോഹന്ലാല് കൊടുത്തിട്ടുണ്ട്. ചാക്കോച്ചനും ജയസൂര്യയും അഭിനയംകൊണ്ടും സിനിമകളുടെ തെരഞ്ഞെടുപ്പു കൊണ്ടും ഏറെ ശ്രദ്ധിക്കപ്പെട്ടവരാണ്. ഇരുവരും ഒരുമിച്ച് അഭിനയിച്ച ഒട്ടുമിക്ക ചിത്രങ്ങളും ഹിറ്റായിട്ടുമുണ്ട്. ദോസ്തില് തുടങ്ങി സ്വപ്നക്കൂട്, ഗുലുമാല്, 101 വെഡ്ഡിംഗ്സ്, ത്രീ കിംഗ്സ്, ലോലിപോപ്പ്, സ്കൂള്ബസ്, ഷാജഹാനും പരീക്കുട്ടിയും എന്നിങ്ങനെ കുഞ്ചാക്കോ ബോബനും ജയസൂര്യയും ഒരുമിച്ച ചിത്രങ്ങള് അനവധിയാണ്. രണ്ടാളും തങ്ങളുടെ സോഷ്യല് മീഡിയയില് കൂടി ആരാധകരെ ഈ സന്തോഷം അറിയിച്ചിട്ടുമുണ്ട്. നവാഗതനായ ഗോഡ്ഫി ബാബു സംവിധാനവും രചനയും നിര്വഹിക്കുന്ന സിനിമ മാജിക് ഫ്രെയിംസിന്റെ ബാനറില് ലിസ്റ്റിന് സ്റ്റീഫനാണ് നിര്മ്മിക്കുന്നത്.ഫാമിലി എന്റര്ടെയ്നറായി ഒരുങ്ങുന്ന ചിത്രത്തിന്റെ സംഗീതം ജേക്സ് ബിജോയും ഛായാഗ്രഹണം റോബിയുമാണ്.